LIETUVOS RESPUBLIKOS SEIMO KANCELIARIJOS

TEISĖS DEPARTAMENTAS

IŠVADA

DĖL LIETUVOS RESPUBLIKOS BANKŲ ĮSTATYMO NR. IX-2085 2, 3, 4, 5, 9, 10, 11, 12, 13, 14, 15, 16, 17, 19, 20, 21, 22, 23, 24, 34, 35, 36, 40, 44, 48, 52, 53, 57, 59, 61, 64, 65, 67, 69, 70, 70(1), 71, 72, 73, 74, 75, 76, 78, 81, 82, 86 STRAIPSNIŲ IR ĮSTATYMO PRIEDO PAKEITIMO, ĮSTATYMO PAPILDYMO 65(1), 68(1) IR 70(2) STRAIPSNIAIS IR 6, 7, 8, 18, 26, 37, 38, 39, 43, 49, 50 STRAIPSNIŲ PRIPAŽINIMO NETEKUSIAIS GALIOS

ĮSTATYMO PROJEKTO

2014-12-23 Nr. XIIP-2513(2)

Vilnius

Vertindami projektą dėl jo atitikties Konstitucijai, įstatymams, Europos Sąjungos teisės aktams ir juridinės technikos taisyklėms, teikiame šias pastabas:

1. Projekto 41 straipsnio 4 dalyje dėstomos keičiamo įstatymo 61 straipsnio pakeitimų esmės žodžių junginyje ,,nauja 8 dalimi“ išbrauktinas žodis ,,nauja“, nes įstatymo 61 straipsnis turi tik 7 struktūrines dalis, o žodis ,,nauja“ rašomas tuomet, kai esama straipsnio struktūrinė dalis keičiama nauja dalimi.

2. Reikėtų patikslinti projekto 65 straipsnio struktūrinių dalių numeraciją: po projekto 65 straipsnio 1 dalies sekančią kitą straipsnio struktūrinę dalį reikėtų žymėti ne 4, bet 2 numeriu.

3. Projekto 64 straipsnio 1 dalyje siūloma nustatyti, kad įstatymas, išskyrus šioje dalyje nurodytus straipsnius, įsigalioja 2015 m. sausio 1 d. Atsižvelgiant į Lietuvos Respublikos Konstitucijos 71 straipsnio 1 dalies nuostatas dėl priimto įstatymo pasirašymo ir paskelbimo termino, labai mažai tikėtina, kad įstatymas bus paskelbtas iki 2015 m. sausio 1d. Be to, projekto 65 straipsnio 1 dalyje siūloma nustatyti, kad priežiūros institucija priima įstatymo įgyvendinamuosius teisės aktus. Pagal Teisėkūros pagrindų įstatymo 3 straipsnio 2 dalies 7 punkto nuostatas, įstatymo įgyvendinamieji teisės aktai turi būti rengiami ir priimami taip, kad įsigaliotų kartu su įstatymu ar atskiromis jo nuostatomis, kurias šie teisės aktai įgyvendina. Taigi net jeigu įstatymas ir būtų paskelbtas iki nurodytos datos, priežiūros institucija neturės jokios galimybės laiku priimti įstatymo įgyvendinamuosius teisės aktus. Atsižvelgiant į tai, kas išdėstyta, siūlytina nustatyti vėlesnę įstatymo įsigaliojimo datą.

Teisės departamento direktorius Andrius Kabišaitis

Daina Petrauskaitė

Sigita Ščajevienė

Saulius Švedas